Det var beskeden til Karina Jacobsen, da hun for nogle dage siden besøgte den lokale Fakta i Boholte Center i Køge, hvor hun ellers har handlet i mange år. Her blev hun passet op midt i butikken, hvor hun var på indkøb med sin 11-årige datter og barnevognen med hendes nyfødte søn. Hun blev bedt om omgående at forlade Fakta, da man fra butikkens side havde en »begrundet mistanke« om, at hun ville stjæle noget, fortæller hun om oplevelsen. Det skriver DAGBLADET Køge.

»Du har ikke stjålet noget, men du er alligevel ikke velkommen i vores butik«.

- Det var simpelthen en rystende oplevelse, og jeg føler mig krænket over at blive beskyldt for sådan noget. Det er helt grotesk at blive beskyldt for den slags midt i butikken - hvor de endda indrømmer, at de ikke har noget bevis på, at jeg skulle have stjålet noget, siger hun.

Ifølge Karina Jacobsen, bliver hun præsenteret for et klip fra overvågningskameraet, hvor man på et tidspunkt kan se, at den pose kaffe som hun har lagt op oven på barnevognen er dækket til. Hun betaler dog for kaffen ved kassen og tror selv, at det eventuelt kan være barnets dyne, der i et kort øjeblik har dækket posen.

- Han har kolik, så jeg tager ham selvfølgelig op når han begynder at græde, fortæller hun.

Fakta erkender, at kunden har betalt for kaffen ved kassen, men fastholder, at hun ikke er velkommen i butikken længere.